钦定古今图书集成/明伦汇编/官常典/第651卷 > 《为王起避讳辞澧阳县令表》唐·崔融
## 钦定古今图书集成/明伦汇编/官常典/第651卷 > 《为王起避讳辞澧阳县令表》唐·崔融

臣某言：“臣伏奉恩旨，授臣澧阳县令。”臣才疏艺薄，植
此无庸，命偶时来，遘兹多幸。逢上圣之初却，参太平
之末位。槐梓骤待，亟游铨馆之门；草芥何为，忽枉槱
薪之绂。召见于赤墀之下，垂恩于紫霄之上。岂徒任
好之魄，忽上于钧天；固亦阚泽之名，遂昇于飞日。仰
殊私而载惕，顾匪服而增惭。虽划迹都畿，永无阙庭
之望。然委心蓬艾，长怀雨露之仁，幸欣就日之明，敢
惮乘流之远。但以州县之号，与臣亡父讳同，迫切私
情，不获遄赴。伏乞天慈永锡，圣造曲成，弘以孝理之
风，慜其心瞿之日。使得策名他职，陈力异邦，则地义
天经，实奖于名教；糜躯粉骨，岂酬于鸿恩？无任恳迫
之至，谨昧死陈表以闻。